Loksa Linnavolikogule 23.01.2020 nr 1-9/

**Otsuse eelnõu edastamine**

Edastame Loksa Linnavolikogu otsuse eelnõu „Aunimetuse Aasta Noor andmine“.

ALGATAJA: Loksa Linnavalitsus

TÜÜP: otsus

ALUS:  Loksa Linnavolikogu 13.12.2018 määrus nr 15 „Tunnustamise kord Loksa linnas“ § 6 lg 1, lg 2, lg 4 lg 5, lg 6, § 13 lg 1, lg 2

ETTEKANDJA: abilinnapea

Värner Lootsmann

Linnapea

Lisa:

Seletuskiri Loksa Linnavolikogu otsuse eelnõu „Aunimetuse Aasta Noor andmine“ juurde

Loksa Linnavolikogu otsuse eelnõu „Aunimetuse Aasta Noor andmine“

Esildised

**Seletuskiri Loksa Linnavolikogu otsuse eelnõu „Aunimetuse Aasta Noor andmine“ juurde**

Aunimetuste „Aasta Noor“ ja „Aasta Sportlane“ välja andmiste traditsioonile panime me aluse 2012. aastal. Tiitli „Aasta Noor“ on pälvinud Loksa Gümnaasiumi õpilased Diana Nooska, Tarmo Metus, Regina Maslova, Taavi Tšernjavski, Katarina Ilves, Marko Kurisoo, Anastasia Vandysh, Helina Piibeleht, Siim Aksel Amer ja Kaarel Eelmäe.

Sellel aastal esitati Aasta Noor tiitlile neli kandidaati. Kaks esitas Loksa Gümnaasium, ühe kandidaadi esitas Kelly Laanemaa ja ühe kandidaadi esitas Marko Metus.

**Aunimetuse Aasta Noor kandidaadiks esitati Loksa Gümnaasiumi 12. klassi õpilased Sandra Vilumaa, Kristo Peetermann ja Marko Metus ning 11. klassi õpilane Kelly Laanemaa.**

Loksa linnavalitsus, tutvunud esitatud esildistega ning arvestades noorte panust ka Loksa linna ühisürituste läbi viimisel teeb ettepaneku anda aunimetus Aasta Noor **Sandra Vilumaa´le** ja **Marko Metus´ele**.

Sandra Vilumaa on väga kohusetundlik ja motiveeritud Loksa kooli 12. klassi õppur-abiturient, kellele võib klassi ühistegemistes alati loota. Ta on noor, kes ei karda vastutust, vaid on valmis tegema, esindama, läbi viima, osalema.

Sandra on andekas ja loominguline, kes ka realiseerib oma võimeid maksimaalselt. Sandra on alates põhikoolist osalenud vabariiklikel emakeeleolümpiaadidel: 2019. aasta kevadel saavutas maakondlikul emakeeleolümpiaadil II koha, vabariiklikus voorus 13.-15. koht. (üle-eelmisel aastal saavutas samal olümpiaadil vabariigis 3. koha). Veel osales Sandra 2019. aastal maakondlikul inglise keele ja geograafiaolümpiaadil ning etluskonkursil ja mitmetel spordivõistlustel. Ka laulis ta Loksa kooli ansamblis maakondlikul venekeelsel laulukonkursil „Las jääda ükski laul”.

Ta on kooli õpilasesinduse töös osalenud 3 aastat, hetkel täidab asepresidendi kohuseid. Sandra esindas kooli kahel viimasel aastal EÕE Liidu üldkoosolekutel. Rahvatantsuga on tegelenud alates 1. klassist.

On kajastanud Loksa kooli tegemisi Loksa kandi ajalehes Loksa Elu. Alati abivalmis. Laulnud Loksa Muusikakooli lastekooris, õppinud Loksa Muusikakoolis pillimängu.

Ta on positiivse ellusuhtumisega noor, tegus NOOR.

**Marko Metus** on andekas ja pühendunud Loksa Gümnaasiumi abiturient. Ta on esindanud Loksat osaledes mitmetel noorkotkaste retkedel, nii kodu- kui ka välismaal. Oma liidri ja organiseerimise oskusi sai ta lihvida eelmisel aastal Lürvo retke peakorraldajana, mis tõi Loksale kokku noori üle Harjumaa. Marko oli nomineeritud aasta noorkotkaks 2019. Vabal ajal tegeleb Marko võrkpalliga, ta on Loksa võrkpalli trenni eestvedaja. Tema meelistegevuste hulka kuulub ka rahvatants. Oma tarkustega särab ta juba mitmendat aastat Kolgakülas toimuval mälumängul. Veel on ta tegev ansamblis nimega MAIKS, esinetud on heategevuskontsertidel, jaanipäeval kui ka jõulupidudel. Marko lööb kaasa Loksa Muusikakooli puhkpilliorkestris, Kuusalu pasunakooris, Harjumaa noorte puhkpilli orkestris ning Vabariiklikus orkestri juhtide puhkpillide orkestris. Möödunud suvel sai ta võimaluse esindada Eestit Valgevenes Minskis, kus ta laulis Metsatöllu „Koduhiite kaitsel“ ning Venemaal Pihkvas hansapäevadel. Ta andis oma panuse esinedes XXVII Laulupeol ning ka selle eelneval tule tulemisel.

Marko Metus on aktiivselt osalenud Loksa linnaürituste läbiviimisel ning andis suure panuse Loksa, Kuusalu, Vihula koostöögrupi noorte koostöösse ning projekti läbiviimisesse.

**Loksa Linnavalitsus leiab, et Sandra Vilumaa ja Marko Metus väärivad Loksa linna aunimetust Aasta Noor.**

Hilleri Treisalt

abilinnapea

(hilleri.treisalt@loksa.ee; 603 1253)

EELNÕU

Esitaja: Loksa Linnavalitsus

23.01.2020 nr 1-9/

LOKSA LINNAVOLIKOGU

**O T S U S**

Loksa linn 30. jaanuar 2020 nr ....

**Aunimetuse Aasta Noor andmine**

Võttes aluseks Loksa Linnavolikogu 13.12.2018 määruse nr 15 „Tunnustamise kord Loksa linnas“ § 6 lg 1, lg 2, lg 4 lg 5, lg 6, § 13 lg 1, lg 2, Loksa Linnavolikogu

**o t s u s t a b:**

1. Anda Loksa linna aunimetus Aasta Noor:

- Sandra Vilumaa´le aktiivse ja tubli tegutsemise eest noorsootöö valdkonnas;

- Marko Metus´ele aktiivse ja tubli tegutsemise eest noorsootöö valdkonnas.

1. Anda Loksa linna aunimetuse Aasta Noor pälvinule Loksa linna Tänukiri, meene ning maksta preemiat summas 200 eurot.
2. Otsus jõustub teatavakstegemisel.
3. Loksa Linnakantseleil avalikustada otsus Loksa Linna põhimääruse § 9 lõikes 1 sätestatud korras.
4. Otsuse peale võib esitada Loksa Linnavolikogule 30 päeva jooksul vaide haldusmenetluse seaduses sätestatud korras, arvates otsuse teadasaamise päevast või päevast, mil oleks pidanud otsusest teada saama või kaebuse Tallinna Halduskohtule halduskohtumenetluse seadustikus sätestatud tähtaegadel ja korras.

*/allkirjastatud digitaalselt/*

Rein Heina

volikogu esimees